pythainlp/thaigov-v2-corpus-22032023 huggingface dataset:
วันพุธที่ 2 กุมภาพันธ์ 2565
โฆษกรัฐบาลเผย “นายกฯ” ปลื้ม คนละครึ่งเฟส 4 วันแรกคึกคัก ใช้สิทธิกว่า 5 ล้านคน เศรษฐกิจหมุนเวียนในระบบกว่าหนึ่งพันล้านบาท ฝากเตือนร้านค้า-ประชาชนห้าม แลกสิทธิเป็นเงินสด
โฆษกรัฐบาลเผย “นายกฯ” ปลื้ม คนละครึ่งเฟส 4 วันแรกคึกคัก ใช้สิทธิกว่า 5 ล้านคน เศรษฐกิจหมุนเวียนในระบบกว่าหนึ่งพันล้านบาท ฝากเตือนร้านค้า-ประชาชนห้าม แลกสิทธิเป็นเงินสด ระบบตรวจพบตัดสิทธิ/ผิดกฏหมาย
วันนี้ (2 กุมภาพันธ์ 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามมาตรการลดภาระค่าครองชีพและฟื้นฟูเศรษฐกิจจากผลกระทบของโรคโควิด-19 ของรัฐ ในรอบปีใหม่นี้ 2565 ประกอบด้วย โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 และโครงการคนละครึ่ง ระยะที่ 4 ที่รัฐบาลมีการเพิ่มวงเงินสนับสนุนในการช่วยลดภาระในการจับจ่ายใช้สอยในชีวิตประจำวันของประชาชน กระตุ้นการบริโภคภายในประเทศ ซึ่งโครงการเพิ่มกำลังซื้อแก่ผู้มีบัตรสวัสดิการแห่งรัฐ และผู้ที่ต้องการความช่วยเหลือเป็นพิเศษ รัฐบาลได้เพิ่มวงเงินใช้จ่ายจำนวน 200 บาท/คน/เดือน เป็นเวลา 3 เดือน ใช้จ่ายตั้งแต่ 1 กุมภาพันธ์ ถึงวันที่ 30 เมษายน 2565 ส่วนโครงการคนละครึ่ง ระยะที่ 4 กระทรวงการคลัง ได้โอนเงิน จำนวน 1,200 บาท เข้าแอปฯ เป๋าตัง แล้ว และให้กดยืนยันใช้สิทธิและใช้จ่ายได้เมื่อวาน (1 ก.พ. 65) เป็นวันแรกจนถึงวันที่ 30 เมษายน 2565 โดยความคืบหน้า (ข้อมูล ณ วันที่ 1 ก.พ. 65) โครงการคนละครึ่ง ระยะที่ 4 มีผู้กดยืนยันสิทธิเข้าร่วมโครงการวันแรก 16.93 ล้านคน มีผู้ใช้สิทธิ 5.1 ล้านคน ยอดใช้จ่ายรวม 1,155 ล้านบาท แบ่งเป็นยอดใช้จ่ายจากประชาชน 585 ล้านบาท ยอดรัฐร่วมจ่าย 570 ล้านบาท
โฆษกประจำสำนักนายกรัฐมนตรี กล่าวเพิ่มเติมว่า ประชาชนที่ได้รับสิทธิโครงการคนละครึ่งระยะที่ 3 (กลุ่มเดิม) มีจำนวน 27.98 ล้านสิทธิ ที่กดยืนยันสิทธิในแอพเป๋าตังค์จะต้องเริ่มใช้สิทธิโครงการคนละครึ่ง ระยะที่ 4 ภายในวันที่ 28 กุมภาพันธ์ 2565 เวลา 22.59 น. หากพ้นกำหนดระยะเวลาดังกล่าวจะถูกตัดสิทธิ ส่วนผู้ที่ยังไม่เคยเข้าร่วมโครงการฯ สามารถลงทะเบียนได้ตั้งแต่วันที่ 10 กุมภาพันธ์ 2565 จนกว่าจะครบ 29 ล้านสิทธิ โดยกลุ่มนี้สามารถใช้จ่ายได้ตั้งแต่วันที่ 17 กุมภาพันธ์ ถึง 30 เมษายน 2565 ทั้งนี้ ขอให้ประชาชน-ร้านค้า ใช้จ่ายโครงการเพื่อเป็นไปตามวัตถุประสงค์บรรเทาความเดือดร้อนลดภาระค่าจ่าย ห้ามแลกเป็นเงินสดซึ่งถือว่าเป็นการกระทำที่ผิดกฏหมาย หากระบบตรวจพบว่าทุจริตจะถูกดำเนินคดีแพ่งและอาญา ชดใช้ค่าเสียหายให้กับทางราชการ ถูกเพิกถอนสิทธิทั้งร้านค้าและประชาชนโดยร้านค้าจะถูกระงับใช้เครื่องรูดบัตรอิเล็กทรอนิกส์ หรือ แอพลิเคชั่นถุงเงินของร้านค้า และจะไม่สามารถเข้าร่วมโครงการมาตรการเยียวยาและฟื้นฟูเศรษฐกิจของรัฐในอนาคตที่มีทยอยออกมาอย่างต่อเนื่องได้
“นายกรัฐมนตรี พอใจสถานการณ์เศรษฐกิจช่วงต้นปี ปัญหาสินค้าราคาแพงเริ่มคลี่คลาย สถานการณ์การแพร่ระบาดในภาพรวมเป็นไปในทิศทางที่ควบคุมได้ กระแสการใช้จ่ายทยอยฟื้นตัวหลังจากรัฐบาลมีการผ่อนคลายและมาตรการเปิดประเทศ ประชาชนไทยได้รับวัคซีนครบโดส รวมทั้งสถานประกอบการต่างๆ ส่วนใหญ่ได้รับมาตรฐานความปลอดภัยด้านสุขอนามัย ถือว่าเป็นสัญญาณที่ดีที่จะทำให้เกิดเศรษฐกิจหมุนเวียนในประเทศ เพียงแค่วันแรกของโครงการคนละครึ่ง เฟส 4 ประชาชน ร้านค้าต่างคึกคัก เชื่อมั่นว่าโครงการดังกล่าว จะสามารถช่วยลดภาระค่าใช้จ่ายให้กับพี่น้องประชาชนในช่วง 2 เดือน นี้ได้เป็นอย่างดี” โฆษกประจำสำนักนายกรัฐมนตรี กล่าว
.............................
วันพุธที่ 27 เมษายน 2565
สธ. ร่วมภาคีเครือข่าย พัฒนาระบบการให้คำปรึกษาและกลไกพัฒนาศักยภาพผู้ปฏิบัติงานด้านคุ้มครองเด็ก
กระทรวงสาธารณสุข ร่วมกับภาคีเครือข่าย พัฒนาระบบการให้คำปรึกษา พร้อมเพิ่มช่องทางการเรียนรู้ฝึกทักษะ ผ่านเว็บไซต์ https://oscc.consulting และแพลตฟอร์มออนไลน์ต่าง ๆ และมีผู้เชี่ยวชาญดูแลความเครียดจากงานและเรื่องส่วนตัว
กระทรวงสาธารณสุข ร่วมกับภาคีเครือข่าย พัฒนาระบบการให้คำปรึกษา พร้อมเพิ่มช่องทางการเรียนรู้ฝึกทักษะ ผ่านเว็บไซต์https://oscc.consultingและแพลตฟอร์มออนไลน์ต่าง ๆ และมีผู้เชี่ยวชาญดูแลความเครียดจากงานและเรื่องส่วนตัว ช่วยเพิ่มศักยภาพผู้ปฏิบัติงานด้านคุ้มครองเด็ก เพิ่มประสิทธิภาพงานคุ้มครองเด็กในสถานพยาบาล
วันนี้ (27เมษายน2565)ที่ โรงแรมมิราเคิล แกรนด์ คอนเวนชั่น กทม. นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วย รศ.พญ.วนิดา เปาอินทร์ คณะแพทยศาสตร์ มหาวิทยาลัยธรรมศาสตร์นางจตุพร โรจนพานิช อธิบดีกรมกิจการเด็กและเยาวชน นางสาวราภรณ์ พงศ์พนิตานนท์ ผู้เชี่ยวชาญเฉพาะด้านครอบครัว กรมกิจการสตรีและสถาบันครอบครัว และนายแพทย์พงศ์เทพ วงศ์วัชรไพบูลย์ ผู้อำนวยการสำนักสนับสนุนการพัฒนาระบบสุขภาพ สำนักงานกองทุนสนับสนุนการสร้างเสริมสุขภาพ (สสส.) ร่วมแถลงข่าวเปิดโครงการพัฒนาระบบการให้คำปรึกษาและกลไกพัฒนาศักยภาพผู้ปฏิบัติงานด้านการคุ้มครองเด็กของกระทรวงสาธารณสุขและเครือข่าย
นายแพทย์เกียรติภูมิ กล่าวว่า กระทรวงสาธารณสุขตระหนักถึงความสำคัญของปัญหาความรุนแรงในเด็กและสตรี และได้ร่วมกับภาคีเครือข่ายแก้ไขปัญหามาอย่างต่อเนื่อง โดยจัดตั้งศูนย์บริการช่วยเหลือเด็กและสตรีในภาวะวิกฤตจากความรุนแรงในโรงพยาบาลทุกแห่งทั่วประเทศ และโรงพยาบาลส่งเสริมสุขภาพตำบล ใช้ชื่อว่า “ศูนย์พึ่งได้” (One Stop crisis centerหรือOSCC)ปัจจุบันมี10,611แห่ง ให้บริการช่วยเหลือเด็กและสตรีรวม247,480ราย โดยทีมสหวิชาชีพแบบครบวงจร ทั้งด้านสุขภาพกาย จิตใจ สังคม กฎหมาย การฟื้นฟู ตลอดจนการคืนสู่สังคม ซึ่งกระบวนการดำเนินงานต้องทำด้วยความละเอียดอ่อน ใช้ความเชี่ยวชาญเฉพาะหลายด้าน รวมถึงต้องมีการประสานงานกับหน่วยงานเครือข่ายภายนอกกระทรวง เช่น กระทรวงพัฒนาความมั่นคงของมนุษย์กระทรวงยุติธรรม สำนักงานตำรวจแห่งชาติ และองค์กรทางสังคม
นายแพทย์เกียรติภูมิ กล่าวต่อว่า กระทรวงสาธารณสุข จึงได้ร่วมกับสำนักงานกองทุนสนับสนุนการสร้างเสริมสุขภาพ (สสส.) และมูลนิธิพัฒนาการคุ้มครองเด็ก (FACE Foundation – Fight Against Child Exploitation)จัดโครงการฯ เพื่อพัฒนารูปแบบและเพิ่มช่องการการเรียนรู้ ฝึกทักษะ และรับการปรึกษาผ่านเว็บไซต์https://oscc.consultingให้แก่บุคลากรผู้รับผิดชอบงานศูนย์พึ่งได้ในสังกัดกระทรวงสาธารณสุข และหน่วยงานภาคีเครือข่ายภาครัฐ ภาคสังคม รวมถึงช่องทางระบบออนไลน์ต่างๆ ที่เข้าถึงง่าย รวดเร็ว และสอดคล้องกับสถานการณ์ปัจจุบัน อาทิ เฟซบุ๊ค เว็บไซต์ ประชุมออนไลน์e-learningเป็นต้น เพื่อพัฒนาองค์ความรู้ ทักษะในการทำงานเชิงลึก การปรับทัศนคติ โดยสามารถเรียนรู้เพิ่มเติมในระหว่างการปฏิบัติงานได้ตลอดเวลา รวมถึงยังได้รับการดูแลจากผู้เชี่ยวชาญในการจัดการปัญหาความเครียด ความกังวล และปัญหาสุขภาพจิตอื่น ๆ ที่เกี่ยวข้องกับเรื่องงานและเรื่องส่วนตัว เพื่อให้สามารถปฏิบัติงานด้านคุ้มครองเด็กได้อย่างมีประสิทธิภาพยิ่งขึ้น
**************************************27เมษายน2565
วันพุธที่ 15 กันยายน 2564
มหาดไทย จัดอภิปราย “ฝ่าวิกฤตโควิด-19 พลิกฟื้นเศรษฐกิจและสังคมฐานราก ออกแบบอนาคตไทยที่ยั่งยืน” สร้างพลังปัญญาและแรงบันดาลใจข้าราชการทั่วประเทศ ร่วมฝ่าฟันวิกฤติโควิด-19 นำพาประเทศไทย
มหาดไทย จัดอภิปราย “ฝ่าวิกฤตโควิด-19 พลิกฟื้นเศรษฐกิจและสังคมฐานราก ออกแบบอนาคตไทยที่ยั่งยืน” สร้างพลังปัญญาและแรงบันดาลใจข้าราชการทั่วประเทศ ร่วมฝ่าฟันวิกฤติโควิด-19 นำพาประเทศไทยก้าวสู่อนาคตอย่างยั่งยืน
เมื่อวันที่ 13 ก.ย. 64 เวลา 14.00 น. ณ ห้องประชุมราชบพิธ ชั้น 5 อาคารดำรงราชานุสรณ์ กระทรวงมหาดไทย นายสมคิด จันทมฤก รองปลัดกระทรวงมหาดไทย ร่วมอภิปราย เรื่อง “ฝ่าวิกฤติโควิด-19 พลิกฟื้นเศรษฐกิจและสังคมฐานราก ออกแบบอนาคตไทยที่ยั่งยืน” ภายใต้โครงการเพิ่มพูนองค์ความรู้ เพื่อสนับสนุนการขยายผลการพัฒนาพื้นที่ตามแนวพระราชดำริและหลักปรัชญาของเศรษฐกิจพอเพียง ประจำปีงบประมาณ พ.ศ. 2564 จัดขึ้นโดย สำนักนโยบายและแผน สำนักงานปลัดกระทรวงมหาดไทย ซึ่งการอภิปรายในครั้งนี้ได้รับเกียรติจาก ดร.วิรไท สันติประภพ กรรมการมูลนิธิปิดทองหลังพระ สืบสานแนวพระราชดำริ เข้าร่วมถ่ายทอดแนวคิด มุมมอง ประสบการณ์ และองค์ความรู้ ให้กับผู้บริหาร ข้าราชการ พนักงานรัฐวิสาหกิจในสังกัดกระทรวงมหาดไทย โดยเป็นการถ่ายทอดสดผ่านระบบ Video Conference System และระบบ Facebook Live กระทรวงมหาดไทย PR ไปยังศาลากลางจังหวัดทั้ง 76 แห่ง และส่วนราชการ รัฐวิสาหกิจ องค์กรปกครองส่วนท้องถิ่นทั่วประเทศ ซึ่งจะเป็นประโยชน์ต่อผู้บริหารและบุคลากรของกระทรวงมหาดไทยในทุกระดับ เพื่อนำองค์ความรู้และผลจากการอภิปรายในการวิเคราะห์ วางแผน และประยุกต์ใช้ในการแก้ไขปัญหาและพัฒนาในระดับพื้นที่ต่อไป
วันเสาร์ที่ 5 มีนาคม 2565
นายชยธรรม์ พรหมศร ปลัดกระทรวงคมนาคม ประชุมหารือร่วมกับปลัดกระทรวงคมนาคมของมาเลเซีย
เพื่อเชื่อมโยงการคมนาคมขนส่ง พร้อมอำนวยความสะดวกในการขนส่งสินค้า และผู้โดยสารระหว่างประเทศ
นายชยธรรม์ พรหมศร ปลัดกระทรวงคมนาคม ประชุมหารือร่วมกับปลัดกระทรวงคมนาคมของมาเลเซีย H.E. Datuk Isham Ishak ผ่านระบบการประชุมทางไกล ในวันศุกร์ที่ 4 มีนาคม 2565 โดยฝ่ายมาเลเซียมีความประสงค์ที่จะหารือความเป็นไปได้ในการเชื่อมโยงรถไฟความเร็วสูงจากมาเลเซียมายังประเทศไทย สืบเนื่องมาจากข้อสั่งการของนายศักดิ์สยาม ชิดชอบ รัฐมนตรีว่าการกระทรวงคมนาคม ได้มอบหมายให้ปลัดกระทรวงคมนาคมเร่งดำเนินการติดตามผลการหารือของพลเอก ประยุทธ์ จันทร์โอชา นายกรัฐมนตรี กับนายกรัฐมนตรีมาเลเซีย เมื่อวันที่ 25 กุมภาพันธ์ 2565 ในประเด็นด้านการเชื่อมโยงการคมนาคมขนส่งระหว่างสองประเทศ การอำนวยความสะดวกในการขนส่งสินค้าและผู้โดยสาร พร้อมกับการเตรียมความพร้อมสำหรับการเปิดการเดินทางระหว่างสองประเทศ
ในการหารือครั้งนี้ ทั้งสองฝ่ายได้หารือถึงแนวทางการเชื่อมต่อรถไฟชายฝั่งทะเลตะวันออก (East Coast Rail Link: ECRL) ของมาเลเซียกับโครงการรถไฟความเร็วสูงของไทย โดยปลัดกระทรวงคมนาคม กล่าวถึงแผนการพัฒนาระบบรถไฟของไทยที่มุ่งเน้นการก่อสร้างรถไฟทางคู่เป็นลำดับแรก อย่างไรก็ตามได้เสนอความเป็นไปได้ในการเชื่อมต่อโครงการ ECRL ของมาเลเซียเข้ากับการพัฒนาโครงข่ายทางหลวงพิเศษระหว่างเมืองกับระบบราง (MR-Map) ที่จะช่วยให้การขนส่งมีประสิทธิภาพ และเชื่อมต่อกับประเทศเพื่อนบ้าน ในเส้นทาง MR1 (เชียงราย - นราธิวาส) นอกจากนี้ ทั้งสองฝ่ายเห็นชอบให้มีการจัดตั้งคณะทำงานเพื่อเตรียมการสำหรับการประชุมระดับรัฐมนตรีคมนาคมของทั้งสองประเทศเพื่อหารือระดับนโยบายด้านการพัฒนาโครงข่ายระบบรางต่อไป สำหรับความคืบหน้าการพิจารณาร่างบันทึกความเข้าใจว่าด้วยการขนส่งสินค้าข้ามพรมแดนระหว่างไทย - มาเลเซีย และร่างบันทึกความเข้าใจว่าด้วยการขนส่งผู้โดยสารข้ามพรมแดนระหว่าง ไทย - มาเลเซีย ทางฝ่ายมาเลเซียแจ้งว่าอยู่ในระหว่างการพิจารณาร่างสุดท้ายของบันทึกความเข้าใจฯ และคาดว่าจะสามารถลงนามได้ในการประชุมรัฐมนตรีขนส่งอาเซียน (ASEAN Transport Ministers Meeting: ATM) ในช่วงเดือนพฤศจิกายน 2565 ซึ่งบันทึกความเข้าใจฯ ทั้งสองฉบับจะเป็นการอำนวยความสะดวกด้านการค้า การลงทุน และการเดินทางของประชาชนระหว่างสองประเทศต่อไป
วันพฤหัสบดีที่ 18 สิงหาคม 2565
กระทรวงการคลังเปิดประชาชนลงทะเบียน/ยืนยันรับสิทธิ เข้าร่วมโครงการ คนละครึ่ง เฟส5 พรุ่งนี้ (19 ส.ค.) เป็นต้นไป
กระทรวงการคลังเปิดประชาชนลงทะเบียน/ยืนยันรับสิทธิ เข้าร่วมโครงการ คนละครึ่ง เฟส5 พรุ่งนี้ (19 ส.ค.) เป็นต้นไป
วันที่ 18 สิงหาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่คณะรัฐมนตรี(ครม.) ได้อนุมัติโครงการคนละครึ่ง ระยะที่ 5 เพื่อเป็นโครงการที่ช่วยแบ่งเบาภาระและเหลือรักษากำลังซื้อของประชาชนตามนโยบายของ พล.อ.ประยุทธ์ จันทร์โอชา นายกรัฐมนตรีและรมว.กลาโหม ตั้งแต่วันพรุ่งนี้(19 ส.ค.) เป็นต้นไปกระทรวงการคลังจะเปิดให้ประชาชนลงทะเบียน/ยืนยันการรับสิทธิเพื่อเข้าร่วมโครงการฯ
ทั้งนี้ การเข้าร่วมโครงการระยะที่ 5 นี้จะแบ่งการดำเนินการเป็น 2 กลุ่ม กลุ่มแรก สำหรับผู้ที่ไม่เคยเข้าร่วมโครงการมาก่อน จะต้องลงทะเบียนใหม่โดยสามารถลงทะเบียนได้ 2 ช่องทาง ทั้งเว็บไซต์ www.คนละครึ่ง.com และแอปพลิเคชันเป๋าตัง ซึ่งผู้ลงทะเบียนต้องมีสัญชาติไทย อายุ 18 ปี บริบูรณ์ขึ้นไป ไม่เป็นผู้มีบัตรสวัสดิการแห่งรัฐ ไม่เป็นผู้ได้รับสิทธิโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ (ผ่านบัตรประชาชน)
กลุ่มที่2 ผู้เคยได้รับสิทธิอยู่แล้ว ไม่ต้องลงทะเบียนใหม่แต่ต้องดำเนินการ ยืนยันสิทธิ ผ่านนแอปพลิเคชั่นเป๋าตัง โดยเข้า G-Wallet กด Banner โครงการคนละครึ่ง และกดยอมรับเงื่อนไขเพื่อเป็นการยืนยันรับสิทธิ
ทั้งนี้ ภายหลังลงทะเบียน/ยืนยันรับสิทธิแล้ว ประชาชนที่เข้าร่วมโครงการสามารถเริ่มใช้สิทธิเพื่อใช้จ่ายได้ตั้งแต่ วันที่ 1 ก.ย.-31 ต.ค. 2565 โดยมีวงเงิน 800 บาทต่อคนตลอดโครงการ ใช้จ่ายต่อวันไม่เกิน 150 บาท และต้องใช้สิทธิในการซื้อสินค้าหรือบริการครั้งแรกภายในวันที่ 14 ก.ย. 2565 หากพ้นกำหนดวันดังกล่าวจะถูกตัดสิทธิตามโครงการ
“รัฐบาลได้ดำเนินโครงการคนละครึ่ง ระยะที่5 ตามนโยบายของนายกรัฐมนตรีที่ต้องการให้การฟื้นตัวของเศรษฐกิจดำเนินไปอย่างต่อเนื่องและทั่วถึง เนื่องจากเป็นโครงการที่ได้บรรเทาภาระค่าใช้จ่ายให้ประชาชนในช่วงที่ราคาสินค้าสูงขึ้น และเป็นการช่วยเหลือผู้ประกอบการรายย่อยทุกระดับ ซึ่งจากงบประมาณตามโครงการ 2.12 หมื่นล้านบาท คาดว่าจะสร้างเงินหมุนเวียนในเศรษฐกิจในช่วงท้ายของปีได้ 4.24 หมื่นล้านบาท”น.ส.ไตรศุลี กล่าว
วันจันทร์ที่ 9 พฤษภาคม 2565
กระทรวงเกษตรและสหกรณ์ ยื่น “เลี้ยงควาย-เกษตรเชิงนิเวศ” ทะเลน้อย จ.พัทลุง เป็นมรดกทางการเกษตรโลก สอดรับนโยบาย Soft Power
กระทรวงเกษตรและสหกรณ์ ยื่น “เลี้ยงควาย-เกษตรเชิงนิเวศ” ทะเลน้อย จ.พัทลุง เป็นมรดกทางการเกษตรโลก สอดรับนโยบาย Soft Power
วันที่ 9 พ.ค. 65 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า กระทรวงเกษตรและสหกรณ์พร้อมเป็นอีกหน่วยงานหลักในการส่งเสริม Soft Power ตามนโยบาย พล.อ.ประยุทธ์ จันทร์โอชา นายกรัฐมนตรี ที่ต้องการส่งเสริมให้อาหารไทย แหล่งท่องเที่ยว ศิลปวัฒนธรรม วิถีชีวิต เป็นที่เลื่องลือและยอมรับทั่วโลก ซึ่งนายเฉลิมชัย ศรีอ่อน รัฐมนตรีว่าการกระทรวงเกษตรฯ ได้สั่งการให้ขับเคลื่อนเรื่องการส่งเสริมมรดกวัฒนธรรมด้านการเกษตรที่ประเทศไทยมีความโดดเด่น โดยขณะนี้อยู่ระหว่างการยื่นเอกสารขอรับรอง “วิถีการเลี้ยงควายและเกษตรเชิงนิเวศในพื้นที่ทะเลน้อย” จ.พัทลุง ที่สืบทอดกันมากว่า 250 ปี เป็น “มรดกทางการเกษตรโลก” (Globally Important Agricultural Heritage System หรือ GIAHS) จากองค์การอาหารและเกษตรแห่งสหประชาชาติ หรือ FAO
พื้นที่ดังกล่าวมีความสำคัญเป็นพื้นที่ที่มีความหลากหลายทางชีวภาพสูงมากจนได้รับการประกาศให้เป็นเขตพื้นที่ชุ่มน้ำโลก หรือ “Ramsar site” และมีความสอดคล้องกับหลักเกณฑ์ของ FAO ในการเป็นมรดกทางการเกษตร ที่เน้นการอนุรักษ์มรดกทางการเกษตรโลก เพื่อสร้างความมั่นคงทางอาหารและพัฒนาเศรษฐกิจ ปกป้องและส่งเสริมการใช้ทางชีวภาพให้สอดคล้องกับวัฒนธรรมท้องถิ่นและยั่งยืนบริเวณพื้นที่ชุ่มน้ำทะเลน้อย มีวิถีชีวิตที่มีความเชื่อมโยงกับควายน้ำทะเลน้อย
นางสาวรัชดา กล่าวต่อว่า เกษตรกรในพื้นที่ชุ่มน้ำทะเลน้อยมีรายได้หลักจากการขายควาย ประกอบกับการทำประมง ปลูกข้าว และแปรรูปผลิตภัณฑ์จากกระจูด ด้านระบบนิเวศ เมื่อถึงฤดูน้ำหลาก น้ำในทะเลน้อยมีปริมาณสูง ควายน้ำจะดำน้ำลงไปกินหญ้าใต้น้ำและพืชน้ำอย่างสายบัว ใบบัว หรือสาหร่าย กระจูด ซึ่งมีความสำคัญต่อระบบนิเวศในการกำจัดวัชพืช และมูลของควายยังเป็นอาหารให้กับพืชและแพลงตอน ซึ่งเป็นอาหารปลา และในส่วนของด้านวัฒนธรรม ควายเป็นศูนย์รวมของความเชื่อ มีพิธีกรรมและประเพณีที่เกี่ยวข้องกับควาย และทางเดินของควาย นอกจากจะสร้างภูมิทัศน์ที่สวยงามยังช่วยป้องกันการเกิดไฟป่าอีกด้วย
“หากพื้นที่ชุ่มน้ำทะเลน้อยได้รับการขึ้นทะเบียนเป็นมรดกทางการเกษตรโลก จะทำให้เกษตรกรและชุมชนได้รับประโยชน์ในด้านการท่องเที่ยว โอกาสทางการเกษตร การจ้างงานเพิ่มขึ้น รายได้เพิ่มขึ้น และการรักษาความหลากหลายทางชีวภาพ ซึ่งจะต้องผ่านหลักเกณฑ์ 5 ข้อ ได้แก่ 1) ความมั่นคงด้านอาหาร/ชีวิตความเป็นอยู่ที่ดี 2) ความหลากหลายทางชีวภาพการเกษตร 3) ระบบความรู้/ภูมิปัญญาท้องถิ่นมีมาแต่ดั้งเดิม 4) วัฒนธรรม ระบบคุณค่า และองค์กรทางสังคม และ 5) ลักษณะภูมิทัศน์/และภูมิทัศน์ทางทะเล” นางสาวรัชดา กล่าว
วันพุธที่ 6 ตุลาคม 2564
นายศักดิ์สยาม ชิดชอบ รัฐมนตรีว่าการกระทรวงคมนาคมคม ให้สภาธุรกิจสหภาพยุโรป-อาเซียน  (EU-ASEAN Business Council) เข้าพบ เพื่อหารือความร่วมมือด้านการขนส่ง ผ่านระบบการประชุมทางไกล
นายศักดิ์สยาม ชิดชอบ รัฐมนตรีว่าการกระทรวงคมนาคม ได้ให้ Mr. Martin Hayes รองประธานสภาธุรกิจสหภาพยุโรป-อาเซียน Mr. Jan Eriksson ประธานสมาคมการค้ายูโรเปียนเพื่อธุรกิจและการพาณิชย์ประจำประเทศไทยและคณะเข้าพบ
นายศักดิ์สยาม ชิดชอบ รัฐมนตรีว่าการกระทรวงคมนาคม ได้ให้ Mr. Martin Hayes รองประธานสภาธุรกิจสหภาพยุโรป-อาเซียน Mr. Jan Eriksson ประธานสมาคมการค้ายูโรเปียนเพื่อธุรกิจและการพาณิชย์ ประจำประเทศไทย และคณะเข้าพบ เพื่อหารือและแลกเปลี่ยนข้อคิดเห็นเกี่ยวกับการพัฒนาโครงสร้างพื้นฐานด้านคมนาคมขนส่งของไทย รวมทั้งการอำนวยความสะดวกด้านการขนส่งและโลจิสติกส์ เพื่อลดอุปสรรคการค้าและการลงทุน โดยมีนายชยธรรม์ พรหมศร ปลัดกระทรวงคมนาคม และหน่วยงานที่เกี่ยวข้องเข้าร่วมหารือ ในวันที่ 6 ตุลาคม 2564 ผ่านระบบการประชุมทางไกล
ในการเข้าพบครั้งนี้ รัฐมนตรีว่าการกระทรวงคมนาคมได้กล่าวถึงความคืบหน้าของโครงการด้านโครงสร้างพื้นฐานคมนาคมและการพัฒนาโครงข่ายโลจิสติกส์ของไทย ซึ่งเป็นปัจจัยสำคัญในการเพิ่มขีดความสามารถในการแข่งขันของประเทศและเสริมสร้างความแข็งแกร่งในการเชื่อมต่อห่วงโซ่มูลค่าทางเศรษฐกิจ การค้า และการลงทุน รวมถึงการดำเนินงานเพื่อรองรับการเดินทางระหว่างประเทศในช่วงการแพร่ระบาดของโรคโควิด-19 ความปลอดภัยด้านคมนาคม การขนส่งที่ยั่งยืนและเป็นมิตรต่อสิ่งแวดล้อม ในการนี้รัฐมนตรีว่าการกระทรวงคมนาคมได้กล่าวถึงเป้าหมายและความมุ่งมั่นของกระทรวงคมนาคมที่จะขับเคลื่อนเป้าหมายการพัฒนาที่ยั่งยืน ผ่านแนวนโยบายการปล่อยก๊าซคาร์บอนเป็นศูนย์ การสนับสนุนและส่งเสริมในภาคอุตสาหกรรมการผลิตรถยนต์ไฟฟ้า และเพิ่มการใช้พลังงานสะอาดในภาคการขนส่งครอบคลุมทางถนน ทางรางและทางน้ำ รวมทั้งนโยบายในการแก้ปัญหาการจราจร ทั้งการพัฒนาระบบ M-Flowการเร่งรัดการพัฒนาระบบขนส่งมวลชนให้สอดคล้องกับความต้องการของพี่น้องประชาชน ซึ่งสอดคล้องกับนโยบายของกระทรวงคมนาคมซึ่งมีเป้าหมายหลักในการยกระดับชีวิตความเป็นอยู่ของประชาชน เสริมสร้างความแข็งแกร่งของห่วงโซ่อุปทาน เพื่อการฟื้นฟูเศรษฐกิจที่เข้มแข็งและยั่งยืน และนำไปสู่ “การสร้างใหม่ให้ดีกว่าเดิม” โดยไม่ทิ้งใครไว้ข้างหลัง พร้อมกันนี้ทั้งสองฝ่ายเห็นชอบที่จะจัดตั้งคณะทำงานร่วมเพื่อหารือในการนำเทคโนโลยีที่เหมาะสมมาพัฒนาระบบคมนาคมขนส่งและโลจิสติกส์ของประเทศไทยและภูมิภาคอาเซียนต่อไป
วันเสาร์ที่ 6 พฤศจิกายน 2564
ชาวนารอได้เลย เริ่มจ่ายส่วนต่างประกันรายได้ งวดแรก 9 พ.ย.นี้ ก.พาณิชย์มั่นใจ ส่งออกข้าวสิ้นปีแตะ 6 ล้านตัน ตามเป้า
ชาวนารอได้เลย เริ่มจ่ายส่วนต่างประกันรายได้ งวดแรก 9 พ.ย.นี้ ก.พาณิชย์มั่นใจ ส่งออกข้าวสิ้นปีแตะ 6 ล้านตัน ตามเป้า
วันที่ 6 พฤศจิกายน 2564นางสาวรัชดา ธนาดิเรก รองโฆษกประจำสำนักนายกรัฐมนตรี เผยว่า ตามที่รัฐบาลได้เห็นชอบโครงการประกันรายได้เกษตรกรผู้ปลูกข้าว เพื่อสร้างความแน่นอนในเรื่องรายได้ ดูแลเกษตรกรผู้ปลูกข้าวครอบคลุมกว่า 4.68 ล้านครัวเรือน โดยประกันรายได้ให้เกษตรกรที่ขึ้นทะเบียนผู้ปลูกข้าวปีการผลิต 2564/65 (รอบที่1) ซึ่งทาง ธ.ก.ส. จะดำเนินการจ่ายเงินส่วนต่างงวดแรก ในวันที่ 9 พ.ย. นี้ ซึ่งเงินส่วนต่างที่จะโอนเข้าบัญชีเกษตรกรในงวดแรกนี้ แบ่งเป็น ข้าวเปลือกหอมมะลิ 4,135.77 บาท/ตัน ข้าวหอมมะลินอกพื้นที่ 3,592.25 บาท/ตัน ข้าวหอมปทุมธานี 1,052.14 บาท/ตัน ข้าวเจ้า 1,934.62 บาท/ตัน และข้าวเหนียว 4337.47 บาท/ตัน ข้าวทุกชนิด ณ ความชื้น 15% จำนวนตันตามเกณฑ์ที่กำหนด พร้อมกันนี้ ก็จะเดินหน้ามาตรการคู่ขนานรักษาระดับเสถียรภาพราคา โดยทางกระทรวงพาณิชย์แจ้งว่า เกษตรกรที่รวมข้าวเข้าจัดเก็บในยุ้งฉาง จะได้ค่าฝากเก็บตันละ 1,500 บาท สหกรณ์และโรงสีได้สภาพคล่องชดเชยดอกเบี้ย 3% (สหกรณ์ได้ระยะเวลา 1 ปี ส่วนโรงสีได้ระยะเวลา 6 เดือน) ส่วนผู้ค้าข้าว ชดเชยดอกเบี้ยในการเก็บสต๊อก 3% เพื่อเป็นการชะลอการขายข้าวสู่ตลาดในช่วงที่มีผลผลิตออกมามาก
ควบคู่กันไป กระทรวงพาณิชย์ได้เร่งระบายข้าวออกสู่ตลาดต่างประเทศผ่านมาตรการส่งเสริมการส่งออก และเมื่อผนวกกับค่าเงินบาทที่อ่อนค่าลง คาดว่าแนวโน้มในปีนี้ไทยจะสามารถส่งออกข้าวได้ตามเป้า ที่ปริมาณ 6 ล้านตัน นับตั้งแต่ช่วงเดือน ก.ค. เป็นต้นมา จะเห็นว่าตัวเลขส่งออกมีปริมาณมากขึ้น ตลาดหลักที่ไทยส่งออกได้เพิ่ม อาทิ จีน ฟิลิปปินส์ แคเมอรูน มาเลเซีย โมซัมบิก และสิงคโปร์ สถิติการขอใบอนุญาตส่งออกข้าว ตอนนี้เป็นเดือนละ 7-8 แสนตัน ขณะที่ครึ่งปีแรกประมาณเดือนละ 4-5 แสนตันเท่านั้น
“การส่งออกข้าวไทยที่กลับมาฟื้นตัว เป็นผลมาจากความสำเร็จจากการทำงานร่วมกันอย่างใกล้ชิดระหว่างภาคเอกชนของไทยและกระทรวงพาณิชย์ ที่ได้ขับเคลื่อนยุทธศาสตร์ข้าวไทยด้านการตลาดต่างประเทศ ดำเนินการภายใต้หลักการ “ตลาดนำการผลิต” ซึ่งนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้สั่งการให้กรมการค้าต่างประเทศ ร่วมกับสมาคมผู้ส่งออกข้าวไทย และทูตพาณิชย์ในฐานะเซลส์แมนประเทศเร่งการเจรจาหารือเพื่อกระชับความสัมพันธ์ทางการค้า และประชาสัมพันธ์ข้าวไทยกับคู่ค้าสำคัญอย่างต่อเนื่อง เช่น ฟิลิปปินส์ สิงคโปร์ ฮ่องกง มาเลเซีย ทำให้คู่ค้าเชื่อมั่นในศักยภาพในการส่งออกข้าวคุณภาพของไทย แม้ในช่วงสถานการณ์โควิด-19 และหันมาสนใจนำเข้าข้าวจากไทยเพิ่มขึ้นอย่างมากในช่วง 2–3 เดือนที่ผ่านมา” นางสาวรัชดา กล่าว
--------------------------
วันจันทร์ที่ 4 กรกฎาคม 2565
ยกเว้นอากรขาเข้าคาร์ซีทสำหรับเด็ก ถึง 31 ธ.ค.66
วันเสาร์ที่ 2 กรกฎาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลห่วงใยสวัสดิภาพเด็กในการเดินทาง จึงเห็นชอบร่างประกาศกระทรวงการคลัง กำหนดยกเว้นอากรสำหรับที่นั่งนิรภัยสำหรับเด็ก หรือ Car seat เฉพาะที่นั่งนิรภัยสำหรับเด็กนำเข้า โดยให้มีผลตั้งแต่วันถัดจากวันที่ร่างประกาศฉบับนี้เผยแพร่ในเว็บไซต์ราชกิจจานุเบกษา ไปจนถึงวันที่ 31 ธ.ค.2566 ซึ่งเป็นการสนับสนุนให้ผู้ปกครองปฏิบัติตาม พ.ร.บ.จราจรทางบก ฉบับที่ 13 เพื่อความปลอดภัยของบุตรหลานในการเดินทาง โดยปัจจุบันมีผู้ประกอบการไทยที่ผลิตที่นั่งนิรภัยสำหรับเด็กจำนวนน้อย การยกเว้นอากรขาเข้าเป็นเวลา 1 ปี เป็นการบรรเทาภาระค่าใช้จ่ายของผู้ปกครองและเป็นช่วงเวลาที่ผู้ประกอบการไทยที่มีศักยภาพจะสามารถเพิ่มการลงทุนในการผลิตที่นั่งนิรภัยสำหรับเด็กในประเทศได้เพิ่มมากขึ้น
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 15 พฤศจิกายน 2564
กระทรวงคมนาคมสรุปรายงานอุทกภัยในเส้นทางคมนาคม ข้อมูล ณ วันที่ 15 พฤศจิกายน 2564
โดยศูนย์ Command Center ภัยพิบัติกระทรวงคมนาคม รายละเอียดดังนี้
1. มีโครงข่ายคมนาคมได้รับผลกระทบ รวม 33 เส้นทาง จำนวน 33 แห่ง สามารถสัญจรผ่านได้ 22 แห่ง สัญจรผ่านไม่ได้ 11 แห่ง
2. ถนนทางหลวง ได้รับผลกระทบ รวม 2 เส้นทาง จำนวน 2 แห่ง สามารถสัญจรผ่านได้ 2 แห่ง
3. ถนนทางหลวงชนบท ได้รับผลกระทบ รวม 31 เส้นทาง จำนวน 31 แห่ง สามารถสัญจรผ่านได้ 20 แห่ง สัญจรผ่านไม่ได้ 11 แห่ง
4. มีจังหวัดที่ได้รับผลกระทบจากเหตุอุทกภัย ทั้งหมด 10 จังหวัด โดยจังหวัดที่ได้รับผลกระทบมากที่สุด 5 อันดับแรก ได้แก่ 1) จังหวัดชุมพร 2) จังหวัดสุพรรณบุรี 3) จังหวัดนครปฐม 4) จังหวัดมหาสารคาม และ 5) จังหวัดพระนครศรีอยุธยา
5. การรถไฟแห่งประเทศไทย และบริษัท ขนส่ง จำกัด สามารถเดินรถได้ตามปกติ
6. กรมเจ้าท่า ตั้งศูนย์ให้ความช่วยเหลือผู้ประสบภัย จัดชุดถุงยังชีพ อาหาร และน้ำดื่มแจกจ่ายให้กับประชาชนพร้อมลงพื้นที่ช่วยเหลือประชาชนในพื้นที่ที่ได้รับผลกระทบจากเหตุอุทกภัย
7. กรมทางหลวงและกรมทางหลวงชนบทนำเครื่องจักรเข้าซ่อมแซมถนนที่ได้รับความเสียหาย ติดตั้งป้ายเตือนและอุปกรณ์ เพื่ออำนวยความสะดวกประชาชนในการสัญจรในพื้นที่เกิดประสบเหตุอุทกภัย ในส่วนของท่าเรือและท่าอากาศยาน ยังไม่มีรายงานการได้รับผลกระทบจากสถานการณ์อุทกภัย
ทั้งนี้ สามารถสอบถามเส้นทาง ข้อมูลเพิ่มเติมหรือแจ้งเหตุอุทกภัย ได้ที่
- ศูนย์ปฏิบัติการความปลอดภัยคมนาคม โทร. 1356
- สายด่วนกรมทางหลวง โทร. 1586
- สายด่วนกรมทางหลวงชนบท โทร. 1146
- สายด่วนบริษัท ขนส่ง จำกัด โทร. 1490 เรียก บขส.
- สายด่วนการรถไฟแห่งประเทศไทย โทร. 1690
- สายด่วนกรมเจ้าท่า โทร. 1199
วันจันทร์ที่ 12 กรกฎาคม 2564
กระทรวงคมนาคม ชี้แจงข้อวิจารณ์หลังคาชานชาลาและสะพานลอยคนข้าม สถานีรถไฟชุมทางจิระ-ขอนแก่น ไม่สะดวกใน
ผู้ว่าการรถไฟแห่งประเทศไทย เผยว่าการก่อสร้างหลังคาชานชาลา สะพานลอย และสิ่งอำนวยความสะดวกต่างๆ ในสถานี เป็นไปตามที่ สนข.ศึกษาออกแบบตามมาตรฐาน พร้อมรับข้อเสนอแนะของประชาชนไปพิจารณาต่อไป
วันที่ 12 กรกฎาคม 2564 นายนิรุฒ มณีพันธ์ ผู้ว่าการรถไฟแห่งประเทศไทย กล่าวว่าโครงการรถไฟทางคู่ ช่วงชุมทางถนนจิระ-ขอนแก่น ได้ดำเนินการก่อสร้างหลังคาชานชาลา สะพานลอย และสิ่งอำนวยความสะดวกต่างๆ ในสถานี ตามที่ผู้ออกแบบได้ออกแบบไว้ในขั้นตอนการศึกษาออกแบบรายละเอียดโครงการฯ โดยสำนักงานนโยบายและแผนการขนส่งและจราจร (สนข.) เป็นผู้ดำเนินการศึกษา ซึ่งโดยหลักการแล้วโครงสร้างหลังคาคลุมชานชาลาตามรูปแบบที่ใช้โดยทั่วไปของการรถไฟฯ จะต้องมีความสูงและมีระยะห่างจากรางรถไฟเพียงพอเพื่อที่ให้พ้นจากเขตโครงสร้างซึ่งจะทำให้เกิดความปลอดภัยในการเดินรถ และเนื่องจากรถของการรถไฟฯ เป็นระบบรถดีเซลไฟฟ้าซึ่งมีการปลดปล่อยเขม่าควัน การออกแบบจึงจะต้องคำนึงถึงเรื่องการระบายอากาศจากเขม่าและควันรถด้วย
สำหรับในประเด็นของสะพานลอยคนข้ามนั้น เนื่องจากสถานีเป็นชานชาลาสูงจึงมีความจำเป็นต้องก่อสร้างสะพานลอยคนข้ามเพื่ออำนวยความสะดวกในการข้ามระหว่างชานชาลา และในการออกแบบความสูงของสะพานลอยคนข้ามในโครงการก่อสร้างรถไฟทางคู่จำเป็นต้องออกแบบให้สูงจากระดับสันรางเพียงพอเพื่อให้ได้ระยะปลอดภัยที่ต้องการ ซึ่งเป็นความสูงที่เป็นมาตรฐานเผื่อไว้สำหรับการปรับเปลี่ยนเป็นระบบรถไฟฟ้าที่จะต้องมีการติดตั้งสายส่งไฟฟ้าเหนือตัวรถในอนาคต
ทั้งนี้ เนื่องจากโครงการก่อสร้างรถไฟทางคู่ ช่วง ชุมทางถนนจิระ-ขอนแก่น ได้ดำเนินการเสร็จสิ้นลงแล้วในการปรับปรุงให้มีสิ่งอำนวยความสะดวกเพิ่มเติม เช่น ที่พักผู้โดยสารที่สามารถกันแดดกันฝนได้บริเวณชาลา ตามที่ประชาชนร้องขอนั้น การรถไฟฯ สามารถพิจารณาดำเนินการได้ในภายหลัง และเนื่องจากปัจจุบันการรถไฟฯ อยู่ระหว่างการดำเนินโครงการก่อสร้างรถไฟทางคู่ ระยะที่ 1 ในเส้นทางอื่นๆ อีกด้วย จึงควรจะต้องพิจารณากำหนดรูปแบบสิ่งอำนวยความสะดวกดังกล่าวให้เป็นไปในแนวทางเดียวกัน อย่างไรก็ตาม การรถไฟฯ จะรับข้อเสนอแนะดังกล่าวไว้พิจารณาดำเนินการให้มีความเหมาะสมสอดคล้องตามความต้องการของประชาชนผู้ใช้บริการต่อไป
วันอาทิตย์ที่ 21 สิงหาคม 2565
รองโฆษกรัฐบาลแจงข้อกฎหมายที่ดิน ไม่ใช่ประโยชน์ที่ดิน 10 ปี ถูกยึดคืนจริงหรือ
รองโฆษกรัฐบาลแจงข้อกฎหมายที่ดิน ไม่ใช่ประโยชน์ที่ดิน 10 ปี ถูกยึดคืนจริงหรือ
วันนี้ 21 สิงหาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงมาตรการภาครัฐที่ต้องการส่งเสริมการใช้ที่ดินให้เกิดประโยชน์ โดยมีประชาชนสอบถามเข้ามาเรื่องกฎหมายการเพิกถอนสิทธิในที่ดินหากเจ้าของปล่อยเป็นที่รกร้างว่างเปล่าเกินกำหนดเวลา 5 ปีติดต่อกัน หรือทอดทิ้งที่ดินไม่ทำประโยชน์ 10 ปีติดต่อกัน ทั้งนี้ กฎหมายดังกล่าวอยู่ในมาตรา 6 แห่งประมวลกฎหมายที่ดิน ใช้บังคับบุคคลใดมีสิทธิในที่ดินตามโฉนดที่ดินหรือหนังสือรับรองการทำประโยชน์ หากบุคคลนั้นทอดทิ้ง ไม่ทำประโยชน์ในที่ดิน หรือปล่อยที่ดินให้เป็นที่ร้างว่างเปล่าเกินกำหนดเวลา ให้ถือว่าเจตนาสละสิทธิในที่ดินเฉพาะส่วนที่ทอดทิ้งไม่ทำประโยชน์ หรือที่ปล่อยให้เป็นที่รกร้างว่างเปล่า เมื่ออธิบดีได้ยื่นคำร้องต่อศาล และศาลได้สั่งเพิกถอนหนังสือแสดงสิทธิในที่ดินดังกล่าว ให้ที่ดินนั้นตกเป็นของรัฐ อย่างไรก็ตาม นับตั้งแต่มีการใช้กฎหมายนี้ เริ่มปี 2522 กรมที่ดิน แจ้งว่ายังไม่เคยมีคำสั่งศาลให้เพิกถอนหนังสือแสดงสิทธิในที่ดินให้ตกเป็นของรัฐแต่อย่างใด
นางสาวรัชดา กล่าวด้วยว่า กระนั้น ประชาชนก็ควรจะปฏิบัติตามกฎหมายถือเป็นดีที่สุด เพื่อให้การใช้ที่ดินเกิดประโยชน์สูงสุด ซึ่งระเบียบกระทรวงมหาดไทย ว่าด้วยการดำเนินการเกี่ยวกับที่ดินที่ถูกทอดทิ้งไม่ทำประโยชน์ หรือปล่อยให้เป็นที่รกร้างว่างเปล่าให้ตกเป็นของรัฐ กำหนดว่า การพิจารณาว่าที่ดินแปลงใดมีผู้ทอดทิ้งไม่ทำประโยชน์ หรือปล่อยให้เป็นที่รกร้างว่างเปล่าให้พิจารณาถึงการทำประโยชน์ เพียงแต่ล้อมรั้วหรือเสียภาษีบำรุงท้องที่ แต่ไม่ทำประโยชน์ ย่อมถือว่าเป็นการทอดทิ้งไม่ทำประโยชน์หรือปล่อยให้เป็นที่รกร้างว่างเปล่า สำหรับที่ดินซึ่งเป็นที่อยู่อาศัยในหมู่บ้านหรือในเมือง แม้จะยังไม่ได้ปลูกบ้านอยู่อาศัยแต่เจ้าของยังมีเจตนาถือเพื่อตนอยู่ ก็ให้ถือว่าที่ดินนั้นเป็นที่ดินที่ได้ทำประโยชน์แล้วโดยสภาพ ซึ่งภายในเดือนมกราคมของทุกปีจังหวัดจะสำรวจว่ามีที่ดินแปลงใดบ้างที่มีผู้ทอดทิ้งไม่ทำประโยชน์ หรือปล่อยให้เป็นที่รกร้างว่างเปล่าเกินกำหนดเวลา
เมื่อจังหวัดทำการสำรวจแล้ว จะทำหนังสือแจ้งให้เจ้าของที่ดินที่ทอดทิ้งไม่ทำประโยชน์หรือปล่อยให้เป็นที่รกร้างว่างเปล่า จัดการหรือเร่งรัดให้มีการทำประโยชน์ภายในเวลา 3 เดือนนับแต่วันที่ได้รับแจ้ง เมื่อครบกำหนดแล้วยังไม่จัดการให้มีการทำประโยชน์ ทางจังหวัดจะตั้งกรรมการเพื่อพิจารณา หากเห็นว่ามีการทอดทิ้งไม่ทำประโยชน์หรือปล่อยที่ดินรกร้างว่างเปล่าเกินกำหนดเวลาจริง ให้จังหวัดทำความเห็นส่งกรมที่ดินเพื่อพิจารณาดำเนินการส่งเรื่องให้อัยการยื่นคำร้องต่อศาลเพื่อให้ศาลสั่งเพิกถอนหนังสือแสดงสิทธิในที่ดินดังกล่าวให้ตกเป็นของรัฐต่อไป
“จึงขอแนะนำให้ประชาชนผู้มีสิทธิในที่ดินได้ตรวจสอบที่ดินและเข้าทำประโยชน์ในที่ดินเพื่อปกป้องและรักษาสิทธิในที่ดินของตนเอง โดยสามารถตรวจสอบรูปแปลงที่ดินผ่าน Application LandsMaps ของกรมที่ดิน ได้ตลอด 24 ชั่วโมง ในส่วนของรัฐบาล หน่วยงานที่เกี่ยวข้องได้เร่งดำเนินการออกเอกสารสิทธิให้ประชาชน เพื่อให้เกิดการใช้ประโยชน์จากที่ดินสูงสุด ด้วยความสมดุล เป็นธรรม และยั่งยืน และต้องโปร่งใสในการให้สิทธิใช้ที่ดินด้วย ตามข้อสั่งการนายกรัฐมนตรี” นางสาวรัชดาฯ กล่าว
.........
วันจันทร์ที่ 13 มิถุนายน 2565
ดีอีเอส ห่วงคนไทยติดกับดักข่าวปลอมสุขภาพ
ดีอีเอส ห่วงคนไทยติดกับดักข่าวปลอมสุขภาพ
ดีอีเอสสรุปผลการมอนิเตอร์สถานการณ์ข่าวปลอมรอบสัปดาห์ล่าสุดพบข่าวปลอมสุขภาพกระแสแรงใช้ประเด็นใกล้ตัวดึงความสนใจห่วงผู้บริโภคสื่อออนไลน์ถ้าหลงเชื่ออาจได้รับข้อมูลผิดกระทบต่อสุขภาพประชาชน
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)กล่าวว่าผลการมอนิเตอร์ประจำสัปดาห์ระหว่างวันที่3-9มิ.ย. 65โดยศูนย์ต่อต้านข่าวปลอมพบข้อความที่เข้ามาทั้งหมด11,648,636ข้อความโดยมีจำนวนที่ต้องดำเนินการตรวจสอบ(Verify) 233ข้อความรวมเรื่องที่ต้องดำเนินการตรวจสอบ123เรื่อง
โดยในจำนวนนี้เป็นข่าวในกลุ่มผลิตภัณฑ์สุขภาพฯ47เรื่องหรือคิดเป็นสัดส่วนประมาณ1ใน3ของจำนวนเรื่องที่เข้าเกณฑ์ต้องประสานการตรวจสอบข้อเท็จจริงกับหน่วยงานที่เกี่ยวข้องอย่างไรก็ตามจากข้อมูลเชิงลึก(Insight)มีข้อสังเกตว่าข่าวปลอมในหมวดข่าวสุขภาพจุดกระแสความสนใจจากผู้บริโภคข่าวสารออนไลน์ได้นำหน้ากลุ่มข่าวหัวข้ออื่นๆ
ทั้งนี้พบข่าว10อันดับแรกที่ได้รับความสนใจมากสุดในรอบสัปดาห์ดังนี้อันดับ1มันเทศญี่ปุ่นต้มน้ำขิงช่วยต้านโควิด19อันดับ2สินเชื่อเพื่อประชาชนของธนาคารออมสินกู้ได้สูงสุด2แสนบาทอันดับ3รักษาโรคไตโดยไม่ต้องฟอกไตด้วยลิ้นจี่และเซี่ยงจี๊หมูอันดับ4ยาพาราเซตามอลมีส่วนผสมของไวรัสแมคชูโปอันดับ5ซื้อรถไฟฟ้าจากบริษัทผู้ผลิตในเอเชียไม่สามารถจดทะเบียนได้
อันดับ6ใช้CFยาสีฟันสามัญประจำบ้านอาการปากเหม็นฟันโยกเหงือกอักเสบลดลงอันดับ7ธ.กรุงไทยให้ยืม30,000บาทสมัครง่ายรับเงินผ่านตู้ATMอันดับ8ธ.กรุงไทยร่วมกับบริษัทเอกชนปล่อยสินเชื่อเงินด่วนStreet Moneyวงเงิน5,000 - 300,000บาทผ่านไลน์@387bawahอันดับ9ดื่มน้ำมะขามเปียกช่วยลดน้ำหนักได้และอันดับ10ใส่ผ้าอนามัยนานๆทำให้เป็นโรคมะเร็งปากมดลูก
“จาก10อันดับพบข่าวเกี่ยวกับสุขภาพถึง6อันดับโดยส่วนใหญ่เป็นประเด็นใกล้ตัวทั้งปัญหาสุขภาพที่คนวิตกกังวลยาหรือผลิตภัณฑ์สุขภาพที่อยู่ในชีวิตประจำวันจึงคาดว่าอาจเป็นเหตุผลส่วนหนึ่งที่ทำให้เข้าถึงความสนใจของผู้รับข่าวสาร”นางสาวนพวรรณกล่าว
ทั้งนี้มีความเป็นห่วงประชาชนในเรื่องความตระหนักและรู้เท่าทันสื่อออนไลน์/โซเชียลซึ่งหากขาดความรู้เท่าทันมีการส่งต่อข้อมูลข่าวปลอมเหล่านี้ก็จะทำให้ได้รับข้อมูลผิดๆและส่งผลกระทบกับสุขภาพของประชาชนที่หลงเชื่อข่าวปลอมดังกล่าว
“ประชาชนต้องรู้เท่าทันข่าวปลอมและมีความรอบคอบในการบริโภคข้อมูลข่าวสารที่ถูกส่งต่อกันมาทางโซเชียลเพราะผู้ไม่หวังดีจะใช้ประโยชน์จากความสนใจของคนส่วนใหญ่หรือประเด็นใกล้ตัวสร้างข่าวปลอมหรือข่าวบิดเบือนดังนั้นเมื่อได้รับข่าวสารข้อมูลควรตรวจสอบให้รอบด้านเลือกเชื่อเลือกแชร์และสามารถติดตามและแจ้งเบาะแสข่าวปลอมได้ผ่านช่องทางต่างๆของศูนย์ต่อต้านข่าวปลอมดังนี้ไลน์@antifakenewscenter เว็บไซต์https://www.antifakenewscenter.com/ทวิตเตอร์https://twitter.com/AFNCThailandและช่องทางโทรศัพท์โทรสายด่วนGCC 1111ต่อ87”นางสาวนพวรรณกล่าว
*************
วันจันทร์ที่ 14 มิถุนายน 2564
รมว.วธ.เผยอาคารกลางแจ้งธรณีพิบัติภัยสึนามิ จ.พังงาก่อสร้างเสร็จสมบูรณ์แล้ว พร้อมเปิดให้ประชาชนเข้าชมได้ในเดือนธ.ค.2564
รมว.วธ.เผยอาคารกลางแจ้งธรณีพิบัติภัยสึนามิ จ.พังงาก่อสร้างเสร็จสมบูรณ์แล้ว พร้อมเปิดให้ประชาชนเข้าชมได้ในเดือนธ.ค.2564
รมว.วธ.เผยอาคารกลางแจ้งธรณีพิบัติภัยสึนามิ จ.พังงาก่อสร้างเสร็จสมบูรณ์แล้ว พร้อมเปิดให้ประชาชนเข้าชมได้ในเดือนธ.ค.2564 เพื่อเป็นแหล่งเรียนรู้ทางประวัติศาสตร์-แหล่งท่องเที่ยวเชิงวัฒนธรรม ช่วยสร้างงาน สร้างอาชีพและรายได้ให้แก่ประชาชนในพื้นที่และบริเวณใกล้เคียงอย่างยั่งยืน
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เปิดเผยว่า เมื่อเร็วๆนี้ได้ประชุมหัวหน้าส่วนราชการและองค์การมหาชนในสังกัดกระทรวงวัฒนธรรม ครั้งที่ 5/2564 ผ่านการประชุมออนไลน์ระบบ Zoom ณ ศูนย์ประชุมกระทรวงวัฒนธรรม โดยที่ประชุมได้รับรายงานจากสำนักงานปลัดกระทรวงวัฒนธรรม(สป.วธ.)เกี่ยวกับความคืบหน้าการดำเนินโครงการก่อสร้างอาคารพิพิธภัณฑ์กลางแจ้งธรณีพิบัติภัย สึนามิ ต.บางม่วง อ.ตะกั่วป่า จ.พังงา เพื่อเป็นสถานที่ที่รำลึกเหตุการณ์และการเฝ้าระวังเหตุการณ์พิบัติภัยแผ่นดินไหว เมื่อวันที่ 26 ธันวาคม 2547 ซึ่งแต่เดิมคนไทยไม่เคยประสบเหตุการณ์แผ่นดินไหวมาก่อน ทั้งยังเป็นสถานที่เก็บหลักฐานของเหตุการณ์และยังแสดงถึงความร่วมมือของคนไทย และคนทั่วโลก ที่เดินทางมาร่วมรำลึกทุกปี รวมทั้งเพื่อให้เป็นแหล่งท่องเที่ยวเชิงวัฒนธรรมโดยเป็นศูนย์รวมกิจกรรมเผยแพร่ศิลปวัฒนธรรมชุมชน เพื่อขับเคลื่อนเศรษฐกิจฐานราก ช่วยสร้างงาน สร้างอาชีพและสร้างรายได้ให้แก่ประชาชนในพื้นที่และบริเวณใกล้เคียงอย่างยั่งยืน ขณะนี้การดำเนินการก่อสร้างอาคารพิพิธภัณฑ์กลางแจ้งธรณีพิบัติภัยสึนามิและงานปรับปรุงภูมิทัศน์โดยรอบเสร็จสมบูรณ์แล้วและสป.วธ.อยู่ระหว่างจัดทำแผนดำเนินงานและบริหารจัดการพิพิธภัณฑ์กลางแจ้งธรณีพิบัติภัยสึนามิ ทั้งนี้ คาดว่าจะสามารถเปิดให้ประชาชนเข้าชมพิพิธภัณฑ์ฯได้ในเดือนธันวาคม 2564
รัฐมนตรีว่าการกระทรวงวัฒนธรรม กล่าวอีกว่า สำหรับพิพิธภัณฑ์กลางแจ้งธรณีพิบัติภัยสึนามิสร้างบนพื้นที่กว่า 5 ไร่ โดยอาคารจัดแสดงหลักเป็นอาคารชั้นเดียว ด้านหน้าออกแบบเป็นเส้นโค้งในรูปแบบของคลื่น และมีช่องเปิดรับแสงเป็นทรงกลมแบบฟองคลื่นกระจายตามความยาวของอาคารทำให้ภายในอาคาร เกิดที่ว่างคล้ายท้องคลื่นยาวตลอดห้องจัดแสดง โดยมีหอเตือนภัยที่ได้รับแรงบันดาลใจจากเครื่องมือประมงพื้นบ้าน เป็นแลนด์มาร์กที่ให้ผู้มาเยี่ยมเยียนสามารถขึ้นไปชมทัศนียภาพได้โดยรอบและพื้นที่โครงการฯแบ่งออกเป็น 4 ส่วนหลัก ได้แก่ 1.ส่วนจัดแสดงภายนอกอาคาร จัดแสดงเรือประมง 2 ลำ ที่ถูกคลื่นยักษ์สึนามิพัดพาเข้ามาจากชายฝั่งเหลือร่องรอยยังคงเป็นวัตถุพยานที่สำคัญของเหตุการณ์ในครั้งนั้น 2.ส่วนบริการ ภายในมีพื้นที่สำหรับเจ้าหน้าที่ให้บริการข้อมูล ส่วนขายของที่ระลึก ห้องน้ำบริการประชาชน โดยมีห้องมัลติมีเดียจัดฉายวิดีทัศน์เกี่ยวกับเหตุการณ์ภัยสึนามิ เป็นการนำเข้าสู่เนื้อหาการจัดแสดงนิทรรศการ
3.ส่วนจัดแสดงนิทรรศการ ประกอบด้วยพื้นที่จัดแสดงที่ร้อยเรียงเรื่องราวประกอบวัตถุจัดแสดงซึ่งเก็บรวบรวมจากเหตุการณ์ธรณีพิบัติภัยสึนามิที่เกิดขึ้นในไทยเมื่อวันที่ 26 ธันวาคม 2547 โดยลำดับของการจัดแสดงโซนที่ 1 สัณฐานของบ้านน้ำเค็ม โซนที่ 2 เรื่องเล่าจากผู้ประสบภัย โซนที่ 3 ความรู้เบื้องต้นธรรมชาติของสึนามิ โซนที่ 4 เล่าเรื่องจากวัตถุ โซนที่ 5 และ 6 เป็นเรื่องราวต่อเนื่องที่เกิดขึ้นภายหลังจากภัยพิบัติในด้านการเรียนรู้และป้องกัน ส่วนสุดท้ายโซนที่ 7 เป็นบ้านพื้นที่ที่เปิดให้ชุมชนสามารถเข้าใช้สอยในกิจกรรมของชุมชน และ4.พื้นที่สนับสนุนอื่นๆ เช่น ลานจอดรถและพื้นที่ภูมิทัศน์โดยรอบอาคาร
วันอาทิตย์ที่ 10 ตุลาคม 2564
รมช.มนัญญา ประชุมรับฟังปัญหาภาคเกษตร จ.กาฬสินธุ์
รมช.มนัญญา ประชุมรับฟังปัญหาภาคเกษตร จ.กาฬสินธุ์
เมื่อวันที่ 9 ต.ค.64 นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรละสหกรณ์ เป็นประธานการประชุมรับฟังปัญหาด้านการเกษตรของจังหวัดกาฬสินธุ์ ในโอกาสลงพื้นที่ตรวจราชการตามนโยบายกระทรวงเกษตรและสหกรณ์ พร้อมด้วย นายวิศิษฐ์ ศรีสุวรรณ์ อธิบดีกรมส่งเสริมสหกรณ์ นายสมบัติ ตงเต๊า รองอธิบดีกรมวิชาการเกษตร โดยมี หัวหน้าส่วนราชการในสังกัดกระทรวงเกษตรและสหกรณ์ หน่วยงานที่เกี่ยวข้อง ผู้นำท้องถิ่น เข้าร่วม ณ องค์การบริหารส่วนจังหวัดกาฬสินธุ์ อ.เมือง จ.กาฬสินธุ์
โอกาสนี้ รมช.มนัญญา รับฟังปัญหาต่างๆ อาทิ การกู้ยืมเงินสำหรับสมาชิกสหกรณ์ที่มีดอกเบี้ยสูง ปัญหาราคาสินค้าเกษตร ซึ่งเกระทรวงเกษตรฯ ได้เร่งหาแนวทางช่วยเหลือพี่น้องเกษตรกร โดยที่ผ่านมาได้หารือร่วมกับผู้ประกอบการปุ๋ยเพื่อขอความร่วมมือแก้ปัญหาปุ๋ยราคาแพง รวมถึงได้เน้นย้ำให้ทุกส่วนราชการเตรียมความพร้อมรับมือสถานการณ์น้ำและให้ความช่วยเหลือเกษตรกรได้ทันท่วงที นอกจากนี้ยังได้มอบหมายให้หน่วยงานที่เกี่ยวข้องเข้าไปส่งเสริมเกษตรกรในการปลูกผักอินทรีย์ สร้างรายได้ โดยให้สหกรณ์การเกษตรปันบุญ จำกัด อ.ฆ้องชัย จ.กาฬสินธุ์ เป็นต้นแบบ อย่างไรก็ตามจะรวบรวมปัญหาที่เสนอในวันนี้ไปหารือกับหน่วยงานที่เกี่ยวข้อง เพื่อเร่งแก้ปัญหาอย่างเร่งด่วน และจะนำเสนอให้นายกรัฐมนตรีฯ รับทราบ ต่อไป
วันศุกร์ที่ 18 มีนาคม 2565
ข่าวดี 'อสม.' อยากมีบ้าน ธอส. จัดให้! สินเชื่อบ้านอยู่ดีมีสุขครอบครัว อสม. ผ่อนเริ่มต้น 2,900 บ./เดือน
.....
ธนาคารอาคารสงเคราะห์ หรือ ธอส. เตรียมวงเงิน 500 ล้านบาท จัดทำ "โครงการบ้านอยู่ดีมีสุขครอบครัว อสม." เพื่อให้อาสาสมัครสาธารณสุขประจำหมู่บ้าน หรือ อสม. ที่มีที่ดินปลอดภาระหนี้ ก่อสร้างบ้าน วงเงินกู้ต่อรายไม่เกิน 700,000 บาท อัตราดอกเบี้ย 1.99% ต่อปี (4 ปีแรก) ระยะเวลาการกู้สูงสุด 40 ปี กรณีกู้ 700,000 บาท ผ่อนชำระเริ่มต้นเพียง 2,900 บาทต่อเดือน
.
สามารถยื่นขอสินเชื่อได้ตั้งแต่บัดนี้เป็นต้นไป ฟรีค่าธรรมเนียม 4 ประเภท ประกอบด้วย ค่าธรรมเนียมการยื่นกู้ ค่าประเมินราคาหลักประกัน ค่าจดทะเบียนสิทธิและนิติกรรม และค่าจดทะเบียนนิติกรรมจำนอง เพียงยื่นกู้และทำนิติกรรมภายในวันที่ 30 ธ.ค. 66
.
สมาชิก อสม. ที่ต้องการขอสินเชื่อดังกล่าว สามารถลงทะเบียนแสดงความจำนงที่ประธานกลุ่ม อสม. ในแต่ละพื้นที่ และสอบถามรายละเอียดเพิ่มเติมได้ที่ G H Bank Call Center โทร. 0-2645-9000 หรือที่ ธอส. ทุกสาขาทั่วประเทศ
#ไทยคู่ฟ้า#ร่วมต้านโควิด19
-------------------
วันจันทร์ที่ 23 พฤษภาคม 2565
เปิดหอผู้ป่วยปลื้มจิตต์ รพ.สุราษฎร์ธานี
นายแพทย์เกียรติภูมิ วงศ์รจิต กระทรวงสาธารณสุข พร้อมด้วยคณะผู้บริหาร เปิดหอผู้ป่วยปลื้มจิตต์ รพ.สุราษฎร์ธานี ขนาด 12 เตียง และ 2 ห้องแยกสังเกตอาการสำหรับดูแลผู้ป่วยกลุ่มจิตเวชและยาเสพติดที่มีอาการทับซ้อนทางร่างกาย โดยทำงานเป็นเครือข่ายกับรพ.จิตเวชสว
นายแพทย์เกียรติภูมิ วงศ์รจิต กระทรวงสาธารณสุข พร้อมด้วยคณะผู้บริหารเปิดหอผู้ป่วยปลื้มจิตต์ รพ.สุราษฎร์ธานี ขนาด 12 เตียง และ 2 ห้องแยกสังเกตอาการสำหรับดูแลผู้ป่วยกลุ่มจิตเวชและยาเสพติดที่มีอาการทับซ้อนทางร่างกาย โดยทำงานเป็นเครือข่ายกับรพ.จิตเวชสวนสราญรมย์ ช่วยให้ผู้ป่วยได้เข้าถึงบริการได้มากขึ้น ลดอันตรายที่อาจเกิดขึ้นกับผู้ป่วย ครอบครัว และชุมชน
ดาวน์โหลดภาพเพิ่มเติมที่ : https://bit.ly/38eF5qg
วันจันทร์ที่ 10 มกราคม 2565
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม สั่งการเจ้าท่าเร่งขจัดคราบน้ำมัน
พร้อมดูแลความปลอดภัยในการเดินเรือ จากเหตุเรือปริศนาจมที่สุราษฎร์ธานี
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เปิดเผยถึงกรณีพบเรือสินค้าขนาดใหญ่ไม่ปรากฏสัญชาติ ลอยลำเข้ามาในเขตน่านน้ำพื้นที่ทะเลอ่าวไทย เมื่อวันที่ 6 ม.ค. 2565 ที่ผ่านมา เจ้าหน้าที่ได้เข้าตรวจสอบพบว่าเรืออยู่ในสภาพเก่า มีรอยรั่วและน้ำไหลเข้าตัวเรือ ไม่พบผู้ใดอยู่บนเรือลำดังกล่าว และไม่มีเอกสารที่แสดงได้ว่าเป็นเรือสัญชาติใด เจ้าหน้าที่จึงได้ดำเนินการติดตั้งเครื่องสูบน้ำเพื่อระบายน้ำออกจากตัวเรือ เพื่อทำการลากจูงเรือเข้าฝั่งมาตรวจสอบ และล่าสุดเมื่อช่วงค่ำของคืนวันที่ 8 ม.ค. 2565 ที่ผ่านมา ด้วยสภาพความชำรุดเรือได้จมลงใต้ทะเลที่ความลึก 30 เมตร เบื้องต้นไม่กระทบต่อการเดินเรือ ซึ่งจุดดังกล่าวอยู่ห่างจาก อ.สิชล จ.นครศรีธรรมราช ประมาณ 28 ไมล์ทะเล และได้พบคราบน้ำมันคาดว่าเป็นน้ำมันที่อยู่ในห้องเครื่อง จึงได้ประสานภาคเอกชน ร่วมกันเร่งสกัดคราบน้ำมัน เพื่อไม่ให้กระทบต่อระบบนิเวศน์และสภาพแวดล้อมทางทะเล
ทั้งนี้ ตนได้สั่งการให้กรมเจ้าท่าโดยสำนักงานเจ้าท่าภูมิภาคสาขาสุราษฎร์ธานี ดำเนินการ
• ออกประกาศให้ชาวเรือระมัดระวังในการเดินเรือ
• วางทุ่นเครื่องให้ชาวเรือเห็นทั้งเวลากลางวันและกลางคืนเพื่อความปลอดภัยในการเดินเรือ
• ออกประกาศแจ้งให้เจ้าของเรือกู้เรือภายใน 15 วัน
• ประสานประเทศเจ้าของเรือ
• เตรียมพร้อมแผนการกู้เรือหากครบกำหนดระยะเวลา 15 วัน ตามประกาศ
• รายงานความคืบหน้าให้ทราบจนกว่าจะจบภารกิจ
วันพุธที่ 6 ตุลาคม 2564
ผู้ช่วยรัฐมนตรีประจำกระทรวงยุติธรรม มอบกรมคุ้มครองสิทธิและเสรีภาพ เข้าเยียวยาพร้อมแจ้งสิทธิค่าตอบแทนผู้เสียหายทันที หลังพบสาวไทยรายหนึ่งถูกสามีชาวต่างชาติทำร้ายร่างกายจนสาหัส
ผู้ช่วยรัฐมนตรีประจำกระทรวงยุติธรรม สนองนโยบายเชิงรุก ส่ง กรมคุ้มครองสิทธิและเสรีภาพ เข้าเยียวยาพร้อมแจ้งสิทธิค่าตอบแทนผู้เสียหายทันที หลังพบสาวไทยรายหนึ่งถูกสามีชาวต่างชาติทำร้ายร่างกายจนสาหัส
น.ส.ณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม กล่าวถึงกรณีนางสาวประภาดา แสงประสิทธิ์ ถูกนายวาอิล มูฮัมหมัด มะหิดีอามีน สามีชาวอียิปต์ทำร้ายร่างกาย เป็นเหตุให้ได้รับบาดเจ็บสาหัส เหตุเกิดเมื่อวันที่ 28 กันยายน ที่ผ่านมา ว่า ล่าสุดวันที่ 6 ตุลาคม เจ้าหน้าที่กรมคุ้มครองสิทธิและเสรีภาพ ได้เข้าให้ความช่วยเหลือผู้เสียหายตามแนวทางยุติธรรมสร้างสุข ยุติธรรมเชิงรุก สร้างสุขให้ประชาชน พร้อมนัดหมายผู้เสียหายให้เจ้าหน้าที่เข้าพบเพื่อแจ้งสิทธิผู้เสียหายในคดีอาญาตาม พ.ร.บ.ค่าตอบแทนผู้เสียหายและค่าทดแทน และค่าใช้จ่ายแก่จำเลยในคดีอาญา พ.ศ. 2544 รวมถึงแนะนำการเข้าถึงกระบวนการยุติธรรม การเรียกค่าสินไหมทดแทนในคดีอาญา การฟ้องคดีแพ่งฐานละเมิด และการขอรับความช่วยเหลือทางด้านคดีจากกองทุนยุติธรรมเรียบร้อยแล้ว ส่วนความช่วยเหลือด้านอื่น ๆ นางสาวประภาดา ยังไม่ได้ขอรับความช่วยเหลือแต่อย่างใด
น.ส.ณัฐธ์ภัสส์ กล่าวอีกว่า จากการวิเคราะห์คดีเบื้องต้น หากผู้บาดเจ็บไม่ได้มีส่วนเกี่ยวข้องกับการกระทำความผิด จะมีสิทธิได้รับเงินช่วยเหลือเยียวยาในฐานะเป็นผู้เสียหายในคดีอาญา ตามมาตรา 3 แห่งพระราชบัญญัติค่าตอบแทนฯ ได้แก่ 1. ค่าใช้จ่ายที่จำเป็นในการรักษาพยาบาลให้จ่ายเท่าที่จ่ายจริง แต่ไม่เกิน 40,000 บาท 2. ค่าฟื้นฟูสมรรถภาพทางร่างกายและจิตใจให้จ่ายเท่าที่จ่ายจริง แต่ไม่เกิน 20,000 บาท 3. ค่าขาดประโยชน์ทำมาหากินระหว่างที่ไม่สามารถประกอบการงานได้ตามปกติแต่จ่ายในอัตราค่าแรงขั้นต่ำในท้องที่จังหวัดที่ประกอบการงานเป็นระยะเวลาไม่เกิน 1 ปี นับแต่วันที่ไม่สามารถประกอบการงานได้ตามปกติ 4. ค่าตอบแทนความเสียหายอื่นให้จ่ายเป็นเงินตามจำนวนที่คณะกรรมการเห็นสมควร แต่ไม่เกิน 50,000 บาท ซึ่งการจ่ายค่าตอบแทนฯจะต้องใช้ดุลพินิจของคณะอนุกรรมการฯในการพิจารณา
วันศุกร์ที่ 11 มีนาคม 2565
โฆษกรัฐบาลเผย นายกฯ ห่วงวิกฤตสงครามรัสเซีย-ยูเครนยืดเยื้อ ทำปุ๋ยและอาหารสัตว์ราคาแพง กำชับพาณิชย์ เกษตรฯ ติดตามระดับราคาซื้อ-ขายในประเทศ กระจายแหล่งนำเข้าวัตถุดิบปุ๋ยและอาหารสัตว์
โฆษกรัฐบาลเผย นายกฯ ห่วงวิกฤตสงครามรัสเซีย-ยูเครนยืดเยื้อ ทำปุ๋ยและอาหารสัตว์ราคาแพง กำชับพาณิชย์ เกษตรฯ ติดตามระดับราคาซื้อ-ขายในประเทศ กระจายแหล่งนำเข้าวัตถุดิบปุ๋ยและอาหารสัตว์ บรรเทาภาระผู้ประกอบการ เกษตรกรและประชาชน
วันที่ 11 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรี เผย พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงสงครามรัสเซีย-ยูเครน ที่ได้ส่งผลต่อระบบการค้าโลกแล้ว โดยราคาน้ำมัน สินค้าโภคภัณฑ์และสินแร่ที่มีการซื้อขายระหว่างประเทศพุ่งสูงขึ้นในระยะเวลาอันรวดเร็ว และหากสถานการณ์ยังคงยืดเยื้อ จะยิ่งทำให้การค้าโลกมีข้อจำกัดมากยิ่งขึ้น โดยเฉพาะปุ๋ยและวัตถุดิบอาหารสัตว์ อาทิ ข้าวสาลี และข้าวโพด จะมีราคาเพิ่มขึ้นอีกเพราะรัสเซียและยูเครนเป็นแหล่งผลิตที่สำคัญ ขณะที่ไทยยังต้องนำเข้าวัตถุดิบอาหารสัตว์และปุ๋ยจากต่างประเทศเป็นหลัก ประกอบกับราคาน้ำมันซึ่งเป็นต้นทุนสำคัญในการขนส่งสินค้าปรับเพิ่มขึ้น ส่งผลให้ปุ๋ยในประเทศมีราคาแพงตั้งแต่ช่วงปลายปี 64 ถึงปี 65 ซึ่งขณะนี้ นายกรัฐมนตรีได้กำชับทั้งกระทรวงเกษตรและสหกรณ์ กระทรวงพาณิชย์และหน่วยงานที่เกี่ยวข้อง เร่งแก้ปัญหา ทั้งติดตามระดับราคาอาหารสัตว์และปุ๋ยให้ขึ้น-ลงสอดคล้องกับสัดส่วนต้นทุนที่แท้จริง ไม่ให้มีการกักตุน ฉวยโอกาสขึ้นราคา ขณะเดียวกันก็ให้เร่งกระจายการนำเข้าวัตถุดิบในการผลิตปุ๋ยและอาหารสัตว์จากแหล่งนำเข้าอื่น ๆ เพิ่มเติม รวมทั้งใช้มาตรการอื่นในการอำนวยความสะดวกและแก้ไขปัญหา ลดอุปสรรคการผลิต การนำเข้า เพื่อลดต้นทุนให้ผู้ประกอบการและเกษตรกรด้วย
ในปี 2564 ไทยนำเข้าปุ๋ยเคมีจาก 45 ประเทศ ปริมาณ 5,520,883 ตัน คิดเป็นมูลค่า 70,103 ล้านบาท โดย 5 ประเทศที่ไทยนำเข้าปุ๋ยเคมีมากที่สุด ได้แก่
1. จีน นำเข้า 1.25 ล้านตัน คิดเป็นมูลค่า 16,997 ล้านบาท สัดส่วน 22.75%
2. ซาอุดีอาระเบีย นำเข้า 8.4 แสนตัน คิดเป็นมูลค่า 10,707 ล้านบาท สัดส่วน 15.3 %
3. รัสเซีย นำเข้า 4.4 แสนตัน คิดเป็นมูลค่า 5,604 ล้านบาท สัดส่วน 8.06%
4. โอมาน นำเข้า 3.6 แสนตัน คิดเป็นมูลค่า 4,381 ล้านบาท สัดส่วน 6.64%
5. เกาหลีใต้ นำเข้า 3.3 แสนตัน คิดเป็นมูลค่า 3,417 สัดส่วน 6.14%
ทั้งนี้ ปุ๋ยเคมี และอาหารสัตว์ เป็นสินค้าควบคุมตาม พ.ร.บ.ว่าด้วยราคาสินค้าและบริการ หากจะมีการปรับราคา กระทรวงพาณิชย์จะต้องพิจารณาคำร้องของผู้ประกอบการก่อน ซึ่งขณะนี้ กระทรวงพาณิชย์แจ้งว่า ยังไม่มีใครทำเรื่องขอปรับราคาอย่างเป็นทางการ
“นายกรัฐมนตรีได้เตรียมมาตรการและแนวทางรับมือผลกระทบตั้งแต่มีความขัดแย้งระหว่างรัสเซีย-ยูเครน ก่อนที่จะพัฒนาเป็นวิกฤตสงคราม และนำเข้าหารือในที่ประชุมคณะรัฐมนตรีมาเป็นระยะ โดยอะไรที่อยู่ในอำนาจหรือกฎหมายที่รัฐบาลสามารถผ่อนผันได้ ก็เร่งดำเนินการทันที เช่น กระทรวงการคลังใช้มาตรการทางภาษี ลดภาษีสรรพสามิต กระทรวงพลังงาน ดูแลราคาพลังงาน ตรึงราคาน้ำมันดีเซลไม่เกิน 30 บาท/ลิตร กระทรวงพาณิชย์ กำกับราคาเนื้อสัตว์และอาหาร สินค้าจำเป็น เป็นต้น ทั้งนี้ หากภาวะสงครามยุติเร็ว คาดว่าราคาสินค้าและน้ำมันจะกลับเข้าสู่กลไกตลาด แต่หากสถานการณ์ยืดเยื้อ รัฐบาลก็ได้เตรียมมาตรการอื่น ๆ ไว้แล้ว เพื่อบรรเทาภาระพี่น้องเกษตรกร ผู้ประกอบการ และประชาชนให้มากที่สุดด้วย” นายธนกร กล่าว
วันเสาร์ที่ 17 กรกฎาคม 2564
รมต.อนุชา เผยสำนักนายกเตรียมมอบถุงยังชีพผู้ป่วยโควิดกลุ่มเปราะบาง 8,747 ชุด ใน 9 จังหวัด ช่วยบรรเทาความเดือดร้อนประชาขน
รมต.อนุชา เผยสำนักนายกเตรียมมอบถุงยังชีพผู้ป่วยโควิดกลุ่มเปราะบาง 8,747 ชุด ใน 9 จังหวัด ช่วยบรรเทาความเดือดร้อนประชาขน
วันนี้(17ก.ค.64)นายอนุชานาคาศัยรัฐมนตรีประจำสำนักนายกรัฐมนตรีในฐานะประธานกองทุนเงินช่วยเหลือผู้ประสบสาธารณภัยสำนักนายกรัฐมนตรีเปิดเผยว่าการแพร่ระบาดของโรคติดต่อเชื้อไวรัสโควิด-19อยู่ในขอบข่ายสาธารณภัยซึ่งก่อให้เกิดอันตรายแก่ชีวิตร่างกายของประชาชนและเป็นไปตามนิยามของสาธารณภัยในระเบียบสำนักนายกรัฐมนตรีทั้งนี้เพื่อให้การช่วยเหลือผู้ประสบสาธารณภัยโควิด-19เป็นไปอย่างรวดเร็วทันต่อเหตุการณ์และครอบคลุมได้มีการอนุมัติเงินกองทุนฯเพื่อจัดหาถุงยังชีพให้กับกลุ่มเปราะบางผู้ป่วยติดเตียงจำนวน8,747ชุดสำหรับมอบให้กลุ่มเปราะบางจำนวน9จังหวัดดังนี้
1.จังหวัดนครปฐมจำนวน923ราย2.จังหวัดนราธิวาสจำนวน530ราย3.จังหวัดนนทบุรี739ราย4.จังหวัดปทุมธานีจำนวน1,320ราย5.จังหวัดปัตตานีจำนวน830ราย6.จังหวัดยะลาจำนวน1,532ราย7.จังหวัดสมุทปราการจำนวน921ราย8.จังหวัดสมุทรสาครจำนวน657รายและ9.จังหวัดสงขลาจำนวน1,295ราย
รัฐมนตรีประจำสำนักนายกรัฐมนตรีกล่าวต่อไปว่าการดำเนินการดังกล่าวอยู่ในอำนาจหน้าที่ประธานกรรมการกองทุนเงินช่วยเหลือผู้ประสบสาธารณภัยสำนักนายกรัฐมนตรีเพื่อเร่งให้ความช่วยเหลือและบรรเทาความเดือดร้อนของประชาชนในเบื้องต้นโดยจะดำเนินการมอบถุงยังชีพให้ผู้ว่าราชการและให้ผู้ว่าราชการร่วมกับหน่วยงานที่เกี่ยวข้องลงพื้นที่มอบให้กับประชาชนกลุ่มเป้าหมายต่อไปทั้งนี้จะเริ่มดำเนินการตั้งแต่วันที่19กรกฎาคมนี้เป็นต้นไป
-------------
วันจันทร์ที่ 23 สิงหาคม 2564
ปลัดกระทรวงยุติธรรม ประชุมคณะกรรมการสถาบันอนุญาโตตุลาการ ครั้งที่ ๕/๒๕๖๔ ผ่านระบบการประชุมทางไกล (Video Conference)
ปลัดกระทรวงยุติธรรม ประชุมคณะกรรมการสถาบันอนุญาโตตุลาการ ครั้งที่ ๕/๒๕๖๔ ผ่านระบบการประชุมทางไกล (Video Conference)
ในวันจันทร์ที่ ๒๓ สิงหาคม ๒๕๖๔ เวลา ๑๓.๓๐ น. ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานเปิดการประชุมคณะกรรมการสถาบันอนุญาโตตุลาการ ครั้งที่ ๕/๒๕๖๔ ผ่านระบบการประชุมทางไกล (Video Conference) โดยมี นายวัลลภ นาคบัว รองปลัดกระทรวงยุติธรรม นายพสิษฐ์ อัศววัฒนาพร ผู้อำนวยการสถาบันอนุญาโตตุลาการ และคณะกรรมการ เข้าร่วมประชุม
ที่ประชุมได้รับทราบผลการดำเนินงานสถาบันอนุญาโตตุลาการ ประกอบด้วย รายงานผลการตรวจสอบภายใน ไตรมาสที่ ๓/๒๕๖๔ และรายงานผลการปฏิบัติการควบคุมภายใน ปีงบประมาณ ๒๕๖๔ นอกจากนี้ ที่ประชุมได้พิจารณาแผนปฏิบัติการ ๕ ปี (พ.ศ.๒๕๖๓ – ๒๕๖๕) แผนปฏิบัติการประจำปี พ.ศ. ๒๕๖๕ และ งบประมาณประจำปี พ.ศ. ๒๕๖๕ การพิจารณาตั้งผู้ตรวจสอบบัญชี ประจำปี พ.ศ. ๒๕๖๕ แผนปฏิบัติการดิจิทัล ระยะ ๓ ปี (พ.ศ.๒๕๖๕ – ๒๕๖๗) รวมถึงการย้ายที่ทำการของสถาบันอนุญาโตตุลาการ
วันศุกร์ที่ 8 ตุลาคม 2564
ปลัด วธ. กราบสักการะพระธาตุศิโรดม  ตรวจเยี่ยมห้องงานประสานขอพระราชทานเพลิงศพ กลุ่มพิธีการศพที่ได้รับพระราชทาน  และตรวจเยี่ยมสำนักงานวัฒนธรรมจังหวัดขอนแก่น
กราบสักการะพระธาตุศิโรดม  ตรวจเยี่ยมห้องงานประสานขอพระราชทานเพลิงศพ กลุ่มพิธีการศพที่ได้รับพระราชทาน  และตรวจเยี่ยมสำนักงานวัฒนธรรมจังหวัดขอนแก่น ณ ศาลากลางจังหวัดขอนแก่น
วันที่ ๗ ตุลาคม ๒๕๖๔ เวลา ๑๑.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม กราบสักการะพระธาตุศิโรดม ตรวจเยี่ยมห้องงานประสานขอพระราชทานเพลิงศพ กลุ่มพิธีการศพที่ได้รับพระราชทาน และตรวจเยี่ยมสำนักงานวัฒนธรรมจังหวัดขอนแก่น โดยมีนายสุเทพ มณีโชติ รองผู้ว่าราชการจังหวัดขอนแก่น ดร.สมยงค์ แก้วสุพรรณ ประธานสภาวัฒนธรรมจังหวัดขอนแก่น นางยุพรัตน์ ดวงดีทวีทรัพย์ นายกสมาคมส่งเสริมผ้าไทยจังหวัดขอนแก่น นางโชติกา อัครกิจโสภากุล ผู้ช่วยปลัดกระทรวงวัฒนธรรม นายพัฐศิษฏ์ ธนชวาลย์ ผู้อำนวยการกองตรวจราชการ คณะที่ปรึกษากระทรวงวัฒนธรรม วัฒนธรรมจังหวัด ผู้บริหาร และเจ้าหน้าที่ที่เกี่ยวข้องเข้าร่วม ณ ศาลากลางจังหวัดขอนแก่น
วันพฤหัสบดีที่ 2 มิถุนายน 2565
ธพว. ออกมาตรการเร่งช่วยเหลือลูกค้า Soft Loan ธปท. ครบกำหนด ผุดสินเชื่อช่วยประคับประคอง  รักษาการจ้างงาน  ฟื้นธุรกิจราบรื่น
SME D Bank ขานรับนโยบายรัฐบาล โดย ก.คลัง และ ธปท. ผุดโครงการสินเชื่อวงเงิน 500 ลบ. ช่วยเหลือลูกค้าครบระยะเวลาชำระหนี้คืน “โครงการ พ.ร.ก. Soft Loan ธปท.”  ให้ได้สินเชื่ออย่างต่อเนื่อง ประคับประคองกิจการ รักษาการจ้างงาน และเดินหน้าฟื้นธุรกิจราบรื่น
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า นับตั้งแต่เกิดการแพร่ระบาดของโควิด-19 เมื่อปี 2563 ที่ผ่านมา ธพว. ดำเนินการช่วยเหลือผู้ประกอบการเอสเอ็มอีตามนโยบายรัฐบาล โดยกระทรวงการคลัง และธนาคารแห่งประเทศไทย (ธปท.) ด้วยการพาเข้าถึงแหล่งเงินทุน โดยเฉพาะผ่านโครงการสินเชื่อต้นทุนต่ำ (Soft Loan) ธปท. แม้ปัจจุบันสถานการณ์โควิด-19 เริ่มคลี่คลายแล้ว แต่ผู้ประกอบการเอสเอ็มอีหลายราย ยังอยู่ในช่วงพึ่งเริ่มกลับมาเดินหน้าธุรกิจอีกครั้ง จำเป็นต้องได้รับการดูแลอย่างใกล้ชิดและต่อเนื่อง
ดังนั้น SME D Bank ธนาคารเพื่อเอสเอ็มอีไทย ได้ออก “โครงการสินเชื่อช่วยเหลือลูกค้าที่ได้สินเชื่อ พ.ร.ก. Soft Loan ธปท.” วงเงิน 500 ล้านบาท สนับสนุนลูกค้ากลุ่มที่มีหนี้คงค้างโครงการ พ.ร.ก. Soft Loan ธปท. ที่ครบกำหนดระยะเวลาชำระหนี้คืน ให้ยังคงได้รับสินเชื่อจากสถาบันการเงินอย่างต่อเนื่อง ช่วยให้สามารถประคับประคองกิจการ รักษาการจ้างงาน และกลับมาเดินหน้าฟื้นฟูธุรกิจได้อย่างราบรื่น
สำหรับคุณสมบัติผู้กู้ ต้องเป็นบุคคลหรือนิติบุคคลที่มีสินเชื่อคงค้างในโครงการ พ.ร.ก. Soft Loan ธปท. ด้านอัตราดอกเบี้ย เริ่มต้น MLR ต่อปี (ปัจจุบัน MLR = 6.75%) ระยะเวลาผ่อนนานสูงสุดถึง 8 ปี และปลอดชำระหนี้เงินต้นสูงสุด 24 เดือน ให้ใช้บรรษัทประกันสินเชื่ออุตสาหกรรมขนาดย่อม (บสย.) ค้ำประกันเต็มวงเงิน โดยยกเว้นค่าธรรมเนียมวิเคราะห์โครงการ , ค่าธรรมเนียมชำระคืนเงินกู้ก่อนครบกำหนด และค่าธรรมเนียมผูกพันเงินกู้ สิ้นสุดรับคำขอกู้ 31 ธันวาคม 2566 หรือจนกว่าจะเต็มวงเงิน แล้วแต่อย่างหนึ่งอย่างใดจะถึงก่อน
สนใจใช้บริการสินเชื่อดังกล่าว สามารถแจ้งความประสงค์ผ่านช่องทางต่าง ๆ เช่น เว็บไซต์ https://www.smebank.co.th/ , LINE Official Account : SME Development Bank เป็นต้น รวมถึง สาขาของ ธพว. ทั่วประเทศ สอบถามข้อมูลเพิ่มเติม Call Center 1357
วันพุธที่ 1 ธันวาคม 2564
การรถไฟแห่งประเทศไทยเชิญท่องเที่ยวรถไฟลอยน้ำ
นั่งรถไฟเที่ยวเขื่อนป่าสักชลสิทธิ์ แบบไปเช้า - เย็นกลับ ทุกวันศุกร์, เสาร์ และอาทิตย์ เริ่ม 26 พ.ย. 64 - 30 ม.ค. 65 เท่านั้น
การรถไฟแห่งประเทศไทย (รฟท.) กระทรวงคมนาคม ขอเชิญท่องไปกับความสุขเหนือน้ำ นั่งรถไฟเที่ยวเขื่อนป่าสักชลสิทธิ์ แบบไปเช้า - เย็นกลับ ทุกวันศุกร์, เสาร์ และอาทิตย์ เริ่ม 26 พ.ย. 64 - 30 ม.ค. 65 เท่านั้นออกเดินทางจากสถานีกรุงเทพ (หัวลำโพง) เวลา 06:00 น.ขบวนจะหยุดรับ - ส่งผู้โดยสาร ที่สถานีสามเสน บางซื่อ บางเขน หลักสี่ ดอนเมือง รังสิต อยุธยา สระบุรี ชุมทางแก่งคอย นักท่องเที่ยวสามารถขึ้นรถไฟตามสถานีดังกล่าวข้างต้นได้เดินทางถึงจุดชมวิว “รถไฟลอยน้ำ” กลางเขื่อนป่าสักชลสิทธิ์ เวลา 09:25 น.เดินทางถึงสถานีโคกสลุง เพื่อชม ชิม ช้อป สินค้า OTOP เวลา 09:50 น.เดินทางถึงที่หยุดรถเขื่อนป่าสักชลสิทธิ์ เพื่อท่องเที่ยวสถานที่ใกล้เคียง เวลา 10:35 น.ออกเดินทางกลับสู่กรุงเทพ เวลา 15:30 น. โดยจะหยุดรับส่งที่ชุมทางแก่งคอย สระบุรี อยุธยา รังสิต ดอนเมือง หลักสี่ บางเขน บางซื่อ และสถานีสามเสน ตามลำดับถึงสถานีกรุงเทพ (หัวลำโพง) โดยสวัสดิภาพ เวลา 18:50 น.
อัตราค่าโดยสารไป - กลับ ชั้นธรรมดา
กรุงเทพ- เขื่อนป่าสักชลสิทธิ์ - กรุงเทพ คนละ 330 บาท
สระบุรี/แก่งคอย - โคกสลุง ผู้ใหญ่/เด็ก คนละ 130 บาท
เขื่อนป่าสักชลสิทธิ์ - กรุงเทพ (เที่ยวเดียว) คนละ 150 บาท
อัตราค่าโดยสารไป - กลับ ชั้นปรับอากาศ
กรุงเทพ- เขื่อนป่าสักชลสิทธิ์ - กรุงเทพ คนละ 560 บาท
สระบุรี/แก่งคอย - โคกสลุง ผู้ใหญ่/เด็ก คนละ 260 บาท
เขื่อนป่าสักชลสิทธิ์ - กรุงเทพ (เที่ยวเดียว) คนละ 250 บาท
** นักท่องเที่ยวต้องได้รับการฉีดวัคซีนครบ 2 เข็ม หรือแสดงผลตรวจ ATK ไม่เกิน 72 ชั่วโมง
ซื้อบัตรได้ที่สถานีรถไฟทั่วประเทศ หรือระบบ D-Ticket ผ่านเว็บไซต์ www.railway.co.th
สอบถามข้อมูลเพิ่มเติมได้ที่ ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือเฟซบุ๊กแฟนเพจทีมพีอาร์การรถไฟแห่งประเทศไทย.
วันเสาร์ที่ 16 ตุลาคม 2564
เปิดหลักเกณฑ์ช่วยเหลือเกษตรกรผู้ประสบภัยน้ำท่วม สูงสุด 30 ไร่/ครัวเรือน
....
กระทรวงเกษตรและสหกรณ์พร้อมช่วยเหลือเยียวยาพี่น้องเกษตรกรที่พื้นที่เพาะปลูกได้รับความเสียหายจากสถานการณ์น้ำท่วม/ภัยพิบัติอื่น ๆ ตามระเบียบกระทรวงการคลังฯ โดยจะต้องเป็นเกษตรกรที่ขึ้นทะเบียนกับกรมส่งเสริมการเกษตรก่อนเกิดภัยพิบัติ จึงจะได้รับการช่วยเหลือตามพื้นที่เสียหายจริง ครัวเรือนละไม่เกิน 30 ไร่ ดังนี้
.
✅ข้าว 1,340 บาทต่อไร่
✅พืชไร่และพืชผัก 1,980 บาทต่อไร่
✅ไม้ผลไม้ยืนต้นและอื่น ๆ 4,048 บาทต่อไร่
.
หลังจากที่ ผวจ. ได้ประกาศเขตการให้ความช่วยเหลือผู้ประสบภัยพิบัติกรณีฉุกเฉินแล้ว เกษตรกรต้องยื่นแบบขอรับการช่วยเหลือ (กษ 01) โดยให้ ผญบ./ กำนัน/อบต. หรือนายกเทศมนตรีรับรอง จากนั้นจะมีการตรวจสอบทะเบียนเกษตรกรและพื้นที่เสียหายจริง เพื่อช่วยเหลือตามขั้นตอนต่อไป
.
สอบถามเพิ่มเติมได้ที่ สนง.เกษตรจังหวัด หรือกรมส่งเสริมการเกษตร โทร. 02-579-0121 ถึง 27
#ไทยคู่ฟ้า#รวมไทยสร้างชาติ#ร่วมต้านโควิด19
-------------------